b'\n_START_ARTICLE_\nAtacamita\n_START_SECTION_\nCaracter\xc3\xadstiques\n_START_PARAGRAPH_\nL\'atacamita \xc3\xa9s polimorfa amb la botallackita, la clinoatacamita i l\'anatacamita. Pertany al sistema ortor\xc3\xb2mbic i la seva lluentor \xc3\xa9s v\xc3\xadtria a adamantina. Es pot alterar a malaquita i crisocol\xc2\xb7la, creant pseudomorfs. El seu color caracter\xc3\xadstic \xc3\xa9s una tonalitat entre el verd maragda i el verd fosc._NEWLINE_Segons la classificaci\xc3\xb3 de Nickel-Strunz, l\'atacamita pertany a "03.DA: Oxihalurs, hidroxihalurs i halurs amb doble enlla\xc3\xa7, amb Cu, etc., sense Pb" juntament amb els seg\xc3\xbcents minerals: melanotal\xc2\xb7lita, botallackita, clinoatacamita, hibbingita, kempita, paratacamita, bello\xc3\xafta, herbertsmithita, kapellasita, gillardita, haydee\xc3\xafta, anatacamita, claringbullita, barlowita, simonkolle\xc3\xafta, buttgenbachita, connellita, abhurita, ponomarevita, anthonyita, calumetita, khaidarkanita, bobkingita, avdoninita i dronino\xc3\xafta._NEWLINE_S\'ha demostrat que l\'atacamita \xc3\xa9s un dels components de les mand\xc3\xadbules d\'algunes esp\xc3\xa8cies de Glycera.\n_START_SECTION_\nFormaci\xc3\xb3\n_START_PARAGRAPH_\n\xc3\x89s un mineral relativament rar, format a partir d\'altres minerals de coure primaris en l\'oxidaci\xc3\xb3 o la zona de meteoritzaci\xc3\xb3 en climes \xc3\xa0rids. Tamb\xc3\xa9 s\'ha trobat com a producte de sublimaci\xc3\xb3 volc\xc3\xa0nica procedent de dip\xc3\xb2sits de fumaroles, com a producte d\'alteraci\xc3\xb3 de sulfurs en fumaroles negres, i com a alteraci\xc3\xb3 d\'objectes antics de bronze i coure. Es presenta en associaci\xc3\xb3 amb cuprita, guix, brochantita, linarita, caledonita, malaquita, crisocol\xc2\xb7la i els seus polimorfs.\n_START_SECTION_\nGrup de l\'atacamita\n_START_PARAGRAPH_\nEl grup de l\'atacamita de minerals est\xc3\xa0 compost per les seg\xc3\xbcents esp\xc3\xa8cies: anatacamita, atacamita, botallackita, clinoatacamita, gillardita, haydeeita, herbertsmithita, kapellasita, leverettita i paratacamita.'